作者:韋渠牟
標題:步虛詞十九首
內容:玉簡真人降，金書道籙通。煙霞方蔽日，雲雨已生風。四極威儀異，三天使命同。那將人世戀，不去上清宮。羽駕正翩翩，雲鴻最自然。霞冠將月曉，珠佩與星連。鏤玉留新訣，雕金得舊編。不知飛鸞鶴，更有幾人仙。上帝求仙使，真符取玉郎。三才閑布象，二景鬱生光。騎吏排龍虎，笙歌走鳳凰。天高人不見，暗入白雲鄉。鸞鶴共裴回，仙官使者催。香花三洞啟，風雨百神來。鳳篆文初定，龍泥印已開。何須生羽翼，始得上瑤臺。羽節忽排煙，蘇君已得仙。命風驅日月，縮地走山川。幾處留丹灶，何時種玉田。一朝騎白虎，直上紫微天。靜發降靈香，思神意智長。虎存時促步，龍想更成章。扣齒風雷響，挑燈日月光。仙雲在何處，彷彿滿空堂。幾度遊三洞，何方召百神。風雲皆守一，龍虎亦全真。執節仙童小，燒香玉女春。應須絕巖內，委曲問皇人。上法杳無營，玄修似有情。道宮瓊作想，真帝玉為名。召嶽馳旌節，驅雷發吏兵。雲車降何處，齋室有仙卿。羽衛一何鮮，香雲起暮煙。方朝太素帝，更向玉清天。鳳曲凝猶吹，龍驂儼欲前。真文幾時降，知在永和年。大道何年學，真符此日催。還持金作印，未要玉為臺。羽節分明授，霞衣整頓裁。應緣五雲使，教上列仙來。獨自授金書，蕭條詠紫虛。龍行還當馬，雲起自成車。九轉風煙合，千年井灶餘。參差從太一，壽等混元初。道學已通神，香花會女真。霞床珠鬥帳，金薦玉輿輪。一室心偏靜，三天夜正春。靈官竟誰降，仙相有夫人。上界有黃房，仙家道路長。神來知位次，樂變葉宮商。競把琉璃盞，都傾白玉漿。霞衣最芬馥，蘇合是靈香。珠佩紫霞纓，夫人會八靈。太霄猶有觀，絕宅豈無形。暮雨裴回降，仙歌宛轉聽。誰逢玉妃輦，應檢九真經。西海辭金母，東方拜木公。雲行疑帶雨，星步欲淩風。羽袖揮丹鳳，霞巾曳彩虹。飄颻九霄外，下視望仙宮。玉樹雜金花，天河織女家。月邀丹鳳舄，風送紫鸞車。霧縠籠綃帶，雲屏列錦霞。瑤臺千萬裡，不覺往來賒。舞鳳淩天出，歌麟入夜聽。雲容衣眇眇，風韻曲泠泠。扣齒端金簡，焚香檢玉經。仙宮知不遠，只近太微星。紫府與玄洲，誰來物外遊。無煩騎白鹿，不用駕青牛。金化顏應駐，雲飛鬢不秋。仍聞碧海上，更用玉為樓。轡鶴複驂鸞，全家去不難。雞聲隨羽化，犬影入雲看。釀玉當成酒，燒金且轉丹。何妨五色綬，次第給仙官。